Diari Oficial de la Generalitat Valenciana


Sumari del DOGV 4429, del 30-01-2003 (2003/513)

RESOLUCIÓ de 19 de desembre de 2002, del conseller d'Obres Públiques, Urbanisme i Transports, que aprova definitivament la modificació número 14 relativa a l'ampliació del recinte del col·legi públic Miguel Hernández, del Pla General d'Ordenació Urbana del municipi de Sant Vicent del Raspeig (Alacant).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4429

Data del DOGV
:   30-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/513


Data del document
:   19-12-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sant Vicent del Raspeig
    * pla d'urbanisme

RESOLUCIÓ de 19 de desembre de 2002, del conseller d'Obres Públiques, Urbanisme i Transports, que aprova definitivament la modificació número 14 relativa a l'ampliació del recinte del col·legi públic Miguel Hernández, del Pla General d'Ordenació Urbana del municipi de Sant Vicent del Raspeig (Alacant). [2003/F513]
  
Vist l'expedient relatiu a la modificació número 14 del Pla General d'Ordenació Urbana, promoguda per l'Ajuntament de Sant Vicent del Raspeig (Alacant), i de conformitat amb els següents,
  
Antecedents de fet
  
Primer
  
El present expedient va ser sotmés a exposició al públic pel Ple de l'ajuntament, en data 28 de juny de 2000, i es va publicar l'anunci en el Diari Oficial de la Generalitat Valenciana número 3.796, de 19 de juliol de 2000, i en el diari Información, de 7 de juliol del mateix any. Durant el període d'informació pública no es van formular al·legacions, i el ple de la corporació va procedir a l'aprovació provisional en la sessió realitzada el dia 28 de febrer de 2001.
  
Segon
  
La documentació està integrada per memòria informativa i justificativa i plànols d'ordenació de la modificació proposada.
  
Tercer
  
Durant la tramitació de l'expedient, la Conselleria de Justícia i Administracions Públiques va sol·licitar dictamen del Consell Jurídic Consultiu, el qual va ser emés amb data 11 de gener de 2001 (núm. 17/2001), en què es determina la necessitat de seguir la tramitació del procediment, no únicament quant a la fase municipal sinó també a l'autonòmica, i s'han d'incorporar a l'expedient els informes del Servici Territorial d'Urbanisme i del titular del departament, i s'haurà de remetre novament l'expedient complet per a l'emissió del preceptiu dictamen.
  
En data 7 de juny de 2001, el Servici Territorial d'Urbanisme i Ordenació Territorial d'Alacant va sol·licitar informe a la conselleria competent en matèria d'educació, sense que fins a la data s'haja rebut contestació respecte d'això.
  
Quart
  
La Comissió Territorial d'Urbanisme d'Alacant, en la sessió realitzada el dia 11 de març de 2002, va acordar informar favorablement sobre la modificació número 14 del Pla General d'Ordenació Urbana del municipi de Sant Vicent del Raspeig, i va proposar al conseller d'Obres Públiques, Urbanisme i Transports la seua aprovació definitiva.
  
Cinqué
  
El conseller d'Obres Públiques, Urbanisme i Transports, en data 29 d'abril de 2002, va resoldre informar favorablement sobre la modificació número 14 del Pla General d'Ordenació Urbana del municipi de Sant Vicent del Raspeig (Alacant), i va demanar dictamen del Consell Jurídic Consultiu de la Comunitat Valenciana.
  
Sisé
  
El Consell Jurídic Consultiu de la Comunitat Valenciana, en la sessió de 12 de desembre de 2002, va emetre dictamen favorable a l'aprovació definitiva de l'expedient de referència.
  
Fonaments de dret
  
Primer
  
La tramitació ha sigut correcta d'acord amb el que establix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en avant LRAU, per remissió de l'article 55.1 del citat cos legal.
  
Segon
  
La documentació està completa, als efectes del que disposa l'article 27 de la LRAU, això en relació amb l'article 45 i següents i concordants del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (en avant RPCV).
  
Tercer
  
La present modificació consistix en el canvi de la qualificació detallada de l'enclavament EL/PJ, amb una superfície de 2.150 metres quadrats, de manera que, la part adossada a l'actual recinte del col·legi públic Miguel Hernández, amb una superfície de 1.707,5 metres quadrats, passa a qualificar-se com a dotacions docents D/DO, i la resta, és a dir 442,50 metres quadrats, a IT/RV (xàrcia viària).
  
De la mateixa manera, es varia la qualificació de l'enclavament SV (servicis urbans/servicis diversos), amb una superfície de 2.149,64 metres quadrats a D/DO (dotacions docents), situat en la confluència del carrer d'Azorín amb el passeig de l'Estació que, de fet, està incorporat al col·legi públic Miguel Hernández.
  
Es justifica la modificació en la necessitat d'ampliar la parcel·la on s'ubica el Col·legi Públic Miguel Hernández, a fi d'estendre les zones de pati de recreació, esportives i espais lliures que, com a conseqüència de les obres d'ampliació del col·legi per la Conselleria d'Educació, es reduïa considerablement, i quedaven xicotets espais disseminats entre els edificis. La reducció de la superfície d'espai lliure, de 0,22 hectàrees, no afecta el sistema general d'espais lliures del municipi, i es referix a ordenació detallada de l'àrea.
  
Les determinacions contingudes en la modificació són correctes des del punt de vista de les exigències de la política urbanística i territorial de la Generalitat, i no es troben en contradicció amb les disposicions legals d'aplicació, en els termes establits en l'article 40 de la LRAU.
  
La modificació no suposa augment d'aprofitament lucratiu privat, ni desafectació de sòl públic, per la qual cosa no procedix preveure mesures compensatòries precises per a mantenir la proporció i qualitat de les dotacions públiques previstes, d'acord amb el que establix l'article 55.3 de la LRAU.
  
Quart
  
El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, de conformitat amb el dictamen del Consell Jurídic Consultiu de la Comunitat Valenciana, resolc:
  
Aprovar definitivament la modificació número 14 relativa a l'ampliació del recinte del col·legi públic Miguel Hernández, del Pla General d'Ordenació Urbana del municipi de Sant Vicent del Raspeig (Alacant).
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des del dia següent de la notificació o publicació d'esta, de conformitat amb el que establix l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que puga interposar qualsevol altre recurs que estime oportú.
  
València, 19 de desembre de 2002.- El conseller d'Obres Públiques, Urbanisme i Transports: José Ramón García Antón.